Norge må bryte vond trend for å redde EM-festen
ARTIKKELEN ER OVER TRE ÅR GAMMEL Tap i første kamp - altså det Norge opplevde etter en vond Ullevaal-kveld med 0-1 - er nemlig alt annet enn positivt om man ser på playoffstatistikken. Bare en eneste gang har et lag klart å komme tilbake etter nederlag i første kamp: Nederland mot Skottland før 2004-EM. Nederlenderne tapte 1-0 i Skottland, men kom tilbake og vant 6-0 på hjemmebane etter blant annet tre scoringer av Ruud van Nistelrooy. Ikke bare kvalifiserte de seg, men «Oranje» gikk også helt til semifinalen i mesterskapet. Og - som vi alle vet: Nederland var på papiret et langt bedre lag enn Skottland den gangen. Ingen andre lag har altså klart å snu et bortetap i første playoffkamp til EM. Playoff ble første gang spilt til EM i 1996 og gjentok seg så foran mesterskapene i 2000, 2004 og 2012. Ni av 14 lag som har kvalifisert seg gjennom playoff, har sagt takk for seg etter gruppespillet i EM-sluttspillet. Norge har vært i EM-playoff én gang tidligere. Det var mot Spania til 2004-EM. Det endte med 2-1-nederlag borte og deretter 0-3 på hjemmebane. Nils Johan Semb var landslagstrener den gang. Norge er dermed ett av bare tre lag som har tapt begge sine kamper - hjemme og borte - i et playoff. Bare to av lagene som nå spiller EM-playoff, har aldri vært der før: Sverige og Ungarn. Ungarn har nå en aller tiders mulighet. Ved å spille uavgjort mot Norge søndag klokken 20.45 er laget klare for EM. Norge må nå vinne. Norsk 1-0-seier i Budapest gir ekstraomganger og eventuell straffesparkkonkurranse. Skulle det ende 2-1 til Norge vil Per-Mathias Høgmo og kompani avansere på bortemålsregelen.
ULLEVAAL STADION (Norge - Ungarn 0-1) Dette er saken du ikke ville lese nå hvis du drømmer om norsk deltakelse EM i Frankrike neste sommer.